I samme timer som glæden breder sig efter en vellykket afvikling af golfturneringen Ecco-tour hos Frederikshavn Golfklub, kan klubben løfte sløret for en golfnyhed af de helt store. Det fortæller klubbens golfmanager Inge Møller Thomsen. Den prestigefyldte Challenge Tour har lagt en turnering i august 2022 på Frederikshavn Golfklubs bane og kaldt den "Made in Frederikshavn". Den kommer til at foregå i perioden 10. til 13. august. - Vi kan slet ikke få hænderne ned. Det er toppen af den europæiske elite, der stiller til start her. Og det bliver et tilskuer-trækplaster, hvor vi kan forvente at få omkring 3.500 tilskuere, siger Inge Møller Thomsen. Mange gæster til hele egnen Challenge Tour er et skridt længere oppe ad rangstigen for golfspillere, og kun de bedste i Europa får lov til at stille op. Den Ecco Tour-turnering, der netop er afviklet i Frederikshavn, er trinet før, og kun de fem bedste fra den tour får lov til at rykke op i Challenge Tour. Arrangementet kommer til at tiltrække golfinteresserede fra nær og fjern, og det kommer til at kunne mærkes i hele området, lyder det fra Inge Møller Thomsen. - Det kommer virkelig til at sætte vores by på landkortet. Professionelle TV-hold vil, udover at livestreame, også lave et resumé på omkring otte minutter, som skal sendes til potentielt 200 millioner husstande og 400 millioner tv-seere, siger hun. Turneringen kommer til at vare tre dage, og vi vurderer, at områdets hoteller kan se frem til minimum 1.100-1.200 overnatninger, siger Inge Møller Thomsen. Det er ikke kun golfmanageren, der jubler over nyheden. Næste års Challenge Tour bliver særlig god for Frederikshavn som by, fortæller Frederikshavn Kommunes borgmester, Birgit Hansen (S). - Vi elsker sport, og vi elsker at være gode værter. Så at der kommer golf i høj klasse, og at det bliver publikumsvenligt, så vi får mange gæster, det betyder, at der vil komme mange til byen, og det kan vi godt lide, siger hun. Samarbejde i hele regionen Syd for fjorden har Himmerland i flere år nydt godt af de mange turister, den store omsætning og positive omtale, der har fulgt med den prestigefyldte golfturnering. Turismebranchen regner med, at turneringen også vil få betydning for Frederikshavn. - Sådan en turnering betyder, at vi får noget aktivitet i byen. Vi får overnatninger og mange besøg på vores restauranter. Samtidig betyder det, at vi bliver set ude omkring i verden, fordi det jo er en international tour, siger direktør for Destination Nord, Tonny Thorup. Turneringen i Frederikshavn kommer til at ligge tre uger før golfturneringen i Gatten, Made in Himmerland, der løber af stablen 1-4. september. - På den måde kan vi i Made in Denmark-regi knytte hele vores region sammen fra Nord til Syd og kan i den grad fokusere på samarbejde og Special Interest Tourism for både golfturister og sportsentusiaster, lyder det fra en begejstret Inge Møller Thomsen.
Frederikshavn Golfklub har gennem omfattende forarbejde sikret sig, at en del af den prestigefyldte golfturnering Challenge Tour lægger vejen forbi næste år.